《甲寅九日建阳尹冯斗山见招以病不赴有诗见怀赋此答之》
明代·黄廷用

今年九日无风雨，何意招寻上翠微。清兴因君仍大发，病魔于我故相违。

尊前谁对黄花醉，帘外空怜白雁飞。遥想登高应作赋，归时凉露恐沾衣。

作者简介：（1500—1566）明福建莆田人，字汝行，号少村、四素居士。嘉靖十四年进士。选庶吉士，授翰林检讨，历司经局洗马兼翰林侍讲，以言官论，出为衡州府通判，累官至工部右侍郎，又被论罢归。倭寇陷莆田，被俘，历五月乃得归。有《少村漫稿》。